Esidimeni: Families glo finansieel vergoedFamilie van die Life Esidimeni-slagoffers was vroeër tydens die arbitrasieverhoor in trane. (Foto: Brenda Masilela/ANA) Die families van die pasiënte wat in die Life Esidimeni-tragedie dood is, gaan glo finansieel vergoed word. Section 27 en Solidariteit, die organisasies wat van die families verteenwoordig, het ŉ ooreenkoms met die staat bereik dat die families R200 000 as vergoeding sal ontvang. Adv. Adila Hassim van Section 27 het gesê R180 000 is vir emosionele skok toegeken en R20 000 vir begrafniskoste. Sy het gesê berading sal ook aangebied word. Adv. Lilla Crouse van Regshulp SA het gesê dié organisasie sal nie deel wees van Donderdag se verrigtinge by die arbitrasieverhoor nie omdat Regshulp SA nog nie ŉ ooreenkoms met die regering bereik het nie. Adv. Tebogo Hutamo, vir die staat, het Crouse se verklaring bevestig, maar bygevoeg die staat het ŉ aanbod gemaak vir berading aan die families wat deur Regshulp SA verteenwoordig word. Prof. Malegapuru Makgoba, ombudsman vir gesondheid, het Dinsdag gesê dat die sake van 140 van die 144 pasiënte wat dood is, kwalifiseer om deel te wees van ŉ bemiddelingsproses.